พระราชกฤษฎีกา ว่าด้วยปริญญาในสาขาวิชา อักษรย่อสำหรับสาขาวิชา และครุยวิทยฐานะของมหาวิทยาลัยศรีนครินทรวิโรฒ พ.ศ.2539
พระราชกฤษฎีกา
พระราชกฤษฎีกา
ว่าด้วยปริญญาในสาขาวิชา
อักษรย่อสำหรับสาขาวิชา
และครุยวิทยฐานะของมหาวิทยาลัยศรีนครินทรวิโรฒ
พ.ศ. ๒๕๓๙
 

ภูมิพลอดุลยเดช ป.ร.
ให้ไว้ ณ วันที่ ๑๙
พฤศจิกายน พ.ศ. ๒๕๓๙
เป็นปีที่ ๕๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า
โดยที่เป็นการสมควรปรับปรุงพระราชกฤษฎีกาว่าด้วยปริญญาโทในสาขาวิชา
อักษรย่อสำหรับสาขาวิชา และครุยวิทยฐานะของมหาวิทยาลัยศรีนครินทรวิโรฒ
อาศัยอำนาจตามความในมาตรา ๑๗๘
ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย
แก้ไขเพิ่มเติม (ฉบับที่ ๕) พุทธศักราช ๒๕๓๘ กับมาตรา ๓๖ วรรคสอง และมาตรา ๔๐
วรรคสอง แห่งพระราชบัญญัติมหาวิทยาลัยศรีนครินทรวิโรฒ พ.ศ. ๒๕๑๗
จึงทรงพระกรุณาโปรดเกล้า ฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา และครุยวิทยฐานะของมหาวิทยาลัยศรีครินทรวิโรฒ พ.ศ. ๒๕๓๙

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิกพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
และครุยวิทยฐานะของมหาวิทยาลัยศรีนครินทรวิโรฒ พ.ศ. ๒๕๓๗

มาตรา ๔
ให้กำหนดปริญญาในสาขาวิชา และอักษรย่อสำหรับสาขาวิชาของมหาวิทยาลัยศรีนครินทรวิโรฒ
ดังนี้
(๑) สาขาวิชาการศึกษา มีปริญญาสามชั้น คือ
(ก) เอก เรียกว่า การศึกษาดุษฎีบัณฑิต ใช้อักษรย่อ กศ.ด.
(ข) โท เรียกว่า การศึกษามหาบัณฑิต ใช้อักษรย่อ กศ.ม.
(ค) ตรี เรียกว่า การศึกษาบัณฑิต ใช้อักษรย่อ กศ.บ.
(๒) สาขาวิชาทันตแพทยศาสตร์ มีปริญญาสองชั้น คือ
(ก) เอก เรียกว่า ทันตแพทยศาสตรดุษฎีบัณฑิต ใช้อักษรย่อ ท.ด.
(ข) ตรี เรียกว่า ทันตแพทยศาสตรบัณฑิต ใช้อักษรย่อ ท.บ.
(๓) สาขาวิชาแพทยศาสตร์ มีปริญญาสองชั้น คือ
(ก) เอก เรียกว่า แพทยศาสตรดุษฎีบัณฑิต ใช้อักษรย่อ พ.ด.
(ข) ตรี เรียกว่า แพทยศาสตรบัณฑิต ใช้อักษรย่อ พ.บ.
(๔) สาขาวิชาเภสัชศาสตร์ มีปริญญาสามชั้น คือ
(ก) เอก เรียกว่า ปรัชญาดุษฎีบัณฑิต ใช้อักษรย่อ ปร.ด.
หรือ เภสัชศาสตรดุษฎีบัณฑิต ใช้อักษรย่อ ภ.ด.
(ข) โท เรียกว่า เภสัชศาสตรมหาบัณฑิต ใช้อักษรย่อ ภ.ม.
(ค) ตรี เรียกว่า เภสัชศาสตรบัณฑิต ใช้อักษรย่อ ภ.บ.
(๕) สาขาวิชามนุษยศาสตร์ที่ศึกษากระบวนวิชาจิตวิทยาเป็นวิชาเอก
สาขาวิชาสังคมศาสตร์ที่ศึกษากระบวนวิชาภูมิศาสตร์หรือวิชาสังคมวิทยาเป็นวิชาเอก
สาขาวิชาพฤติกรรมศาสตร์ สาขาวิชาพลศึกษา สาขาวิชาวิทยาศาสตร์และคณิตศาสตร์
และสาขาวิชากายภาพบำบัด มีปริญญาสามชั้น คือ 
(ก) เอก เรียกว่า วิทยาศาสตรดุษฎีบัณฑิต ใช้อักษรย่อ วท.ด.
(ข) โท เรียกว่า วิทยาศาสตรมหาบัณฑิต ใช้อักษรย่อ วท.ม.
(ค) ตรี เรียกว่า วิทยาศาสตรบัณฑิต ใช้อักษรย่อ วท.บ.
(๖) สาขาวิชามนุษยศาสตร์ที่ศึกษากระบวนวิชาบรรณารักษศาสตร์
วิชาปรัชญาและศาสนา วิชาภาษาต่างประเทศ วิชาภาษาไทย วิชาภาษาเพื่ออาชีพ วิชาภาษาศาสตร์
หรือวิชาวรรณกรรมสำหรับเด็กเป็นวิชาเอก
และสาขาวิชาสังคมศาสตร์ที่ศึกษากระบวนวิชาประวัติศาสตร์ วิชามานุษยวิทยา
หรือวิชารัฐศาสตร์เป็นวิชาเอก มีปริญญาสามชั้น คือ 
(ก) เอก เรียกว่า ศิลปศาสตรดุษฎีบัณฑิต ใช้อักษรย่อ ศศ.ด.
(ข) โท เรียกว่า ศิลปศาสตรมหาบัณฑิต ใช้อักษรย่อ ศศ.ม.
(ค) ตรี เรียกว่า ศิลปศาสตรบัณฑิต ใช้อักษรย่อ ศศ.บ.
(๗) สาขาวิชาวิศวกรรมศาสตร์ มีปริญญาสามชั้น คือ
(ก) เอก เรียกว่า วิศวกรรมศาสตรดุษฎีบัณฑิต ใช้อักษรย่อ วศ.ด.
(ข) โท เรียกว่า วิศวกรรมศาสตรมหาบัณฑิต ใช้อักษรย่อ วศ.ม.
(ค) ตรี เรียกว่า วิศวกรรมศาสตรบัณฑิต" ใช้อักษรย่อ วศ.บ.
(๘) สาขาวิชาศิลปกรรมศาสตร์ มีปริญญาสามชั้น คือ 
(ก) เอก เรียกว่า ศิลปกรรมศาสตรดุษฎีบัณฑิต ใช้อักษรย่อ ศป.ด.
(ข) โท เรียกว่า ศิลปกรรมศาสตรมหาบัณฑิต ใช้อักษรย่อ ศป.ม.
(ค) ตรี เรียกว่า ศิลปกรรมศาสตรบัณฑิต ใช้อักษรย่อ ศป.บ.
(๙)
สาขาวิชาสังคมศาสตร์ที่ศึกษากระบวนวิชาบริหารธุรกิจเป็นวิชาเอก มีปริญญาสามชั้น
คือ
(ก) เอก เรียกว่า บริหารธุรกิจดุษฎีบัณฑิต ใช้อักษรย่อ บธ.ด.
(ข) โท เรียกว่า บริหารธุรกิจมหาบัณฑิต ใช้อักษรย่อ บธ.ม.
(ค) ตรี เรียกว่า บริหารธุรกิจบัณฑิต ใช้อักษรย่อ บธ.บ.
(๑๐)
สาขาวิชาสังคมศาสตร์ที่ศึกษากระบวนวิชาเศรษฐศาสตร์เป็นวิชาเอก มีปริญญาสามชั้น คือ
(ก) เอก เรียกว่า เศรษฐศาสตรดุษฎีบัณฑิต
ใช้อักษรย่อ ศ.ด.
(ข) โท เรียกว่า เศรษฐศาสตรมหาบัณฑิต ใช้อักษรย่อ ศ.ม.
(ค) ตรี เรียกว่า เศรษฐศาสตรบัณฑิต ใช้อักษรย่อ ศ.บ.
(๑๑) สาขาวิชาอุตสาหกรรมศาสตร์ มีปริญญาสามชั้น คือ
(ก) เอก เรียกว่า อุตสาหกรรมศาสตรดุษฎีบัณฑิต ใช้อักษรย่อ
อส.ด.
(ข) โท เรียกว่า อุตสาหกรรมศาสตรมหาบัณฑิต ใช้อักษรย่อ อส.ม.
(ค) ตรี เรียกว่า อุตสาหกรรมศาสตรบัณฑิต ใช้อักษรย่อ อส.บ.
ทั้งนี้ ให้ระบุชื่อวิชาเอกในวงเล็บต่อท้ายปริญญาด้วย ถ้ามี

มาตรา ๕
ครุยวิทยฐานะของมหาวิทยาลัยศรีนครินทรวิโรฒ มีสามชั้น ดังนี้
(๑) ดุษฎีบัณฑิต ครุยทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าพอประมาณ มีแถบกำมะหยี่สีดำ ขนาดกว้าง ๑๑
เซนติเมตร ทาบริมเสื้อโดยตลอด แขนกว้างยาวตกข้อมือ
ตลอดกลางแขนทั้งสองข้างมีแถบกำมะหยี่สีดำ ขนาดกว้าง ๖ เซนติเมตร ยาว ๔๒ เซนติเมตร
จำนวนสามแถบ ปลายแถบทั้งสองข้างเป็นมุมแหลมติดเรียงกันระยะห่าง ๓ เซนติเมตร มีผ้าคล้องคอด้านในทำด้วยผ้าต่วนสีแดง
มีแถบทำด้วยผ้าต่วนหรือผ้าแพรสีเทา ขนาดกว้าง ๑๐ เซนติเมตร ทาบขวาง
ด้านนอกเป็นกำมะหยี่สีตามสีประจำสาขาวิชา มีแถบกำมะหยี่สีแดงเข้ม ขนาดกว้าง ๑๑
เซนติเมตร ทาบขอบบน และมีแพรสีแดงเข้ม ขนาดกว้าง ๒ เซนติเมตร ขลิบริมขอบล่าง ประกอบด้วยหมวกแผ่นสี่เหลี่ยมจัตุรัสยาวด้านละ
๒๔ เซนติเมตร ทำด้วยผ้าหรือแพรสีดำ มีพู่ห้อยสีตามสีประจำสาขาวิชา
(๒) มหาบัณฑิต ครุยทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบ แขนทะลุเหนือข้อศอก
ปลายแขนเป็นถุงห้อยสั้นกว่าเสื้อ ๒๐ เซนติเมตร รูปปลายเรียว
มีผ้าคล้องคอเช่นเดียวกับดุษฎีบัณฑิต เว้นแต่มีผ้าต่วนหรือผ้าแพรสีเทา ขนาดกว้าง ๑๐
เซนติเมตร ทาบขอบบน ประกอบด้วยหมวกเช่นเดียวกับดุษฎีบัณฑิต
(๓) บัณฑิต ครุยทำด้วยผ้าหรือแพรสีดำ
เย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้างยาวตกข้อมือ
มีผ้าคล้องคอและหมวกเช่นเดียวกับมหาบัณฑิต

มาตรา ๖
สีประจำสาขาวิชา มีดังนี้
(๑) สาขาวิชากายภาพบำบัด สีชมพูม่วง
(๒) สาขาวิชาการศึกษา สีฟ้า
(๓) สาขาวิชาทันตแพทยศาสตร์ สีม่วงเข้ม
(๔) สาขาวิชาพฤติกรรมศาสตร์ และสาขาวิชาสังคมศาสตร์ สีม่วง
(๕) สาขาวิชาพลศึกษา   สีเขียว
(๖) สาขาวิชาแพทยศาสตร์ สีเขียวแก่
(๗) สาขาวิชาเภสัชศาสตร์ สีเขียวมะกอก
(๘) สาขาวิชามนุษยศาสตร์ สีขาว
(๙) สาขาวิชาวิทยาศาสตร์และคณิตศาสตร์  สีเหลือง
(๑๐) สาขาวิชาวิศวกรรมศาสตร์  สีเลือดหมู
(๑๑) สาขาวิชาศิลปกรรมศาสตร์ สีน้ำตาล
(๑๒) สาขาวิชาอุตสาหกรรมศาสตร์  สีชมพู

มาตรา ๗
ให้มหาวิทยาลัยศรีนครินทรวิโรฒจัดทำครุยวิทยฐานะตามพระราชกฤษฎีกานี้ขึ้นไว้เป็นตัวอย่าง

มาตรา ๘
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
บรรหาร ศิลปอาชา
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยศรีนครินทรวิโรฒได้เปิดสอนสาขาวิชาทันตแพทยศาสตร์และสาขาวิชาเภสัชศาสตร์
เพิ่มขึ้น สมควรกำหนดปริญญาในสาขาวิชา อักษรย่อสำหรับสาขาวิชา
และสีประจำสาขาวิชาของสาขาวิชาดังกล่าว รวมทั้งสมควรเปลี่ยนชื่อปริญญาในสาขาวิชา
อักษรย่อสำหรับสาขาวิชา และสีประจำสาขาวิชาของสาขาวิชามนุษยศาสตร์ที่ศึกษากระบวนวิชาศิลปะและดุริยางคศาสตร์เป็นวิชาเอก
ตลอดจนกำหนดสีประจำสาขาวิชาของสาขาวิชากายภาพบำบัดให้เหมาะสมยิ่งขึ้นในคราวเดียวกันนี้ด้วย จึงจำเป็นต้องตราพระราชกฤษฎีกานี้





















พัชรี/ผู้จัดทำ
๕ พฤศจิกายน ๒๕๕๓
กวินธาดา/ผู้ตรวจ


















































[๑] ราชกิจจานุเบกษา
เล่ม ๑๑๓/ตอนที่ ๗๑ ก/หน้า ๑/๒๘ พฤศจิกายน ๒๕๓๙